L-Assoċjazzjoni Għawdxija tat-Turiżmu, il-GTA, laqgħet b'sodifazzjon l-iskedi u n-nollijiet taż-żewġ operaturi li se jkunu qegħdin joperaw is-servizz tal-fast ferry bejn Malta u Għawdex. Hija qalet li dawn se jkunu qed joffru servizz kemm għal Għawdxin u anke għall-viżitaturi. Il-GTA qalet li s-suċċess turistiku tal-gżira Għawdxija jiddependi mill-konnettività tagħha. Għalhekk, is-servizz tal-fast ferry huwa mistenni jsaħħaħ l-konnettività bejn iż-żewġ gżejjer. L-Assoċjazzjoni sostniet li dan is-servizz juri li hemm ir-rieda politika, li jkun offrut mezz tat-trasport ieħor bil-baħar bejn iż-żewġ gżejjer, mhux biss għar-residenti Għawdxin, imma ukoll għall-viżitaturi lokali u barranin. L-Assoċjazzjoni Għawdxija għat-Turiżmu temmen li l-fast ferry se jkun qed joffri, mezz ieħor tat-trasport bil-baħar mill-Belt Valletta, f'anqas ħin.